Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 660/12/4401	Komárno, 5.12.2012
EEČ : 2-30-261-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a) Trestného zákona číslo 300/2005 Zbierky zákonov v znení zákona číslo 246/2012 Zbierky zákonov s poukazom na § 138 písmeno h) Trestného zákona

Rozhodol: 	prokurátorka Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 29. októbra 2012 v čase okolo 10.40 hod. v XXXXX po XXXXX ulici  viedol osobné motorové vozidlo zn. Renault  Kangoo, EČ: XXXXX, pričom v križovatke nerešpektoval dopravnú značku „Daj prednosť v jazde„ a nedal prednosť  z pravej strany prichádzajúcemu cyklistov XXXXX, nar. XXXXX, do ktorého narazil prednou časťou svojho vozidla, cyklista následkom nárazu spadol na zem a utrpel zlomeninu tela stavca  Th 12, zmliaždenie ľavého kolenného kĺbu a členkového kĺbu s dobou liečenia a práceneschopnosti v trvaní najmenej 3 mesiace.  
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ Okresného riaditeľstva Policajného zboru, Odboru kriminálnej polície XXXXX dňa 29.10.2012 vzniesol  XXXXX obvinenie za prečin podľa § 157 odsek 1, odsek 2 písmeno a) Trestného zákona s poukazom na § 138 písmeno h) Trestného zákona v podstate na vyššie uvedenom skutkovom základe. 
	  
	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Podľa § 216 ods.2 už citovaného zákona v uznesení o podmienečnom zastavení trestného stíhania sa určí obvinenému skúšobná doba na jeden až päť rokov. Skúšobná doba začína právoplatnosťou uznesenia o podmienečnom zastavení trestného stíhania.
Prečinu ublíženia na zdraví podľa § 157 odsek 1, odsek 2 písmeno a) Trestného zákona sa dopustí ten, kto z nedbanlivosti inému spôsobí ťažkú ujmu na zdraví, závažnejším spôsobom konania.
Podľa § 138 písmeno h) Trestného zákona závažnejším spôsobom konania je porušenie dôležitej povinnosti uloženej zákonom.
V danom prípade sa za porušenie dôležitej povinnosti považuje porušenie ustanovenia § 20 ods.1 zák. č. 8/ 2009 Z. z. o cestnej premávke  v znení neskorších predpisov.
V zmysle tohto ustanovenia vodič, ktorý prichádza do križovatky po vedľajšej ceste označenej dopravnou značkou „Daj prednosť v jazde“ alebo „Stoj, daj prednosť v jazde“ je povinný dať prednosť v jazde vozidlám a ostatným účastníkom cestnej premávky prichádzajúcim po hlavnej ceste okrem chodcov, ktorí neprechádzajú cez križovatku  v organizovanom tvare. 
Obvinený sa k spáchaniu skutku priznal a vyhlásil, že skutok spáchal, uvedené prehlásenie spravil slobodne, vážne a zrozumiteľne a k uvedenému postupu udelil svoj súhlas. 
Obvinený dňa 4.11.2012 poskytol poškodenému XXXXX  finančné odškodnenie za bolestné vo výške 2000.- Eur.
Okrem tohto odškodnenia učinil aj ďalšie opatrenia smerujúce k náhrade škody v podobe ohlásenia dopravnej nehody poisťovni XXXXX, v ktorej má majiteľ vozidla uzatvorené povinné zákonné poistenie.
Poistná zmluva je vedená pod číslom XXXXX, z tejto poistnej zmluvy budú hradené nároky poškodených /poškodeného XXXXX, zdravotnej i sociálnej poisťovni/.
	Obvinený nebol doposiaľ súdne trestaný ani priestupkovo postihnutý. V karte vodiča má posledný záznam z roku 2007, kedy za nedodržanie povinností vodiča dostal pokutu vo výške 2000.- Sk. 
S prihliadnutím na jeho doterajší život a na okolnosti prípadu ako i na to, že učinil opatrenia smerujúce k náhrade škody, považujem podmienečné zastavenie trestného stíhania za dôvodné.
S poukazom na vyššie uvedené skutočnosti bolo na mieste rozhodnúť tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Melinda Slivková
prokurátorka